Anexa nr. 1 la  PHCL nr.14/19.03.2026

CONTRACT DE CONSTITUIRE A DREPTULUI DE UZ ȘI SERVITUTE

I. Părțile contractante
Între Comuna Horoatu Crasnei, județul Sălaj, cu sediul în comuna Horoatu Crasnei, localitatea Horoatu Crasneiu, nr.83, județul Sălaj, cod fiscal 4495085, în calitate de titular al dreptului de administrare asupra bunurilor aparținând domeniului public, reprezentată legal prin Primar Mirișan Marian, denumită în continuare U.A.T.,
și
Distribuție Energie Electrică România S.A. – Sucursala Zalău, cu sediul în municipiul Zalău, Bd. Mihai Viteazu, nr. 79, județul Sălaj, înregistrată la Oficiul Registrului Comerțului sub nr. J2002000059316, CUI RO14319574, prin Sucursala Zalău înregistrată sub nr. J2002000352121,
reprezentată prin ______________________ denumită în continuare DEER,
II. Temeiul juridic
Prezentul contract se încheie în baza HCL nr. 15/30.03.2026, cu respectarea prevederilor Legii nr. 123/2012 a energiei electrice și gazelor naturale, OUG nr. 57/2019 privind Codul administrativ și dispozițiilor Codului civil în materia drepturilor reale.
III. Obiectul contractului
U.A.T. constituie în favoarea DEER dreptul de uz și servitute asupra unor terenuri aparținând domeniului public al comunei Horoatu Crasnei, în vederea realizării, exploatării, întreținerii, reparării și modernizării lucrării „Lucrări de întărire în amonte de punctul de racordare, în loc. Stârciu, jud. Sălaj”, conform documentației tehnice aprobate.
IV. Suprafața și amplasamentul
Dreptul de uz și servitute se exercită asupra suprafeței de 285 mp pentru ocupare temporară și 10,5 mp pentru ocupare definitivă, corespunzător amplasării elementelor de infrastructură energetică, respectiv stâlpi, conductoare și instalații aferente, conform planurilor anexate.
V. Durata
Dreptul de uz și servitute se constituie pe întreaga durată de existență a capacităților energetice, fiind opozabil terților fără îndeplinirea altor formalități, în condițiile legii.
VI. Drepturile DEER
DEER are dreptul de acces liber și neîngrădit la amplasament, de a executa lucrările, de a exploata instalațiile, de a interveni operativ pentru întreținere și avarii, precum și de a îndepărta vegetația sau orice obstacole care afectează sau pot afecta funcționarea rețelei electrice.
VII. Obligațiile DEER
DEER se obligă să utilizeze terenul exclusiv pentru scopul prevăzut, să execute lucrările cu respectarea legislației în vigoare, să obțină toate avizele și autorizațiile necesare, să readucă terenul la starea inițială după finalizarea lucrărilor și să suporte integral prejudiciile cauzate.
VIII. Drepturile și obligațiile U.A.T.
U.A.T. are dreptul de a verifica modul de utilizare a terenului și de a solicita respectarea obligațiilor asumate, având obligația de a permite accesul DEER și de a nu împiedica exercitarea dreptului de servitute.
IX. Caracterul dreptului
Dreptul de uz și servitute se acordă cu titlu gratuit, având în vedere caracterul de utilitate publică al lucrării, fără a aduce atingere dreptului de proprietate publică al unității administrativ-teritoriale.
X. Regimul juridic al dreptului de uz și servitute (Clauză ANRE)
Dreptul de uz și servitute constituit prin prezentul contract este recunoscut și garantat în favoarea operatorului de distribuție în temeiul prevederilor art. 12–14 din Legea nr. 123/2012 a energiei electrice și gazelor naturale, reprezentând un drept legal care se exercită asupra proprietăților publice și private afectate de capacitățile energetice, fără a fi necesară constituirea altor drepturi reale distincte.
Exercitarea dreptului de uz și servitute nu este condiționată de plata unor despăgubiri sau taxe, în cazul bunurilor aparținând domeniului public, și se realizează cu respectarea principiilor de necesitate, proporționalitate și minimă afectare a proprietății.
Dreptul conferă operatorului posibilitatea de a realiza lucrări de construire, exploatare, întreținere, reparații, modernizare și intervenție operativă asupra instalațiilor electrice, inclusiv accesul liber și neîngrădit la amplasamente, pe toată durata existenței capacităților energetice.
Prezentul drept este opozabil erga omnes, are caracter continuu și subzistă independent de orice modificare a regimului juridic al terenului, neputând fi restrâns sau revocat prin acte administrative sau juridice ulterioare, cu excepția cazurilor expres prevăzute de lege.
În situația în care, din motive de interes public sau privat justificat, se impune modificarea amplasamentului instalațiilor, costurile aferente relocării vor fi suportate de solicitantul acestei modificări, cu respectarea reglementărilor aplicabile.
XI. Răspunderea contractuală
Neexecutarea sau executarea necorespunzătoare a obligațiilor atrage răspunderea părții în culpă, aceasta fiind obligată la repararea integrală a prejudiciilor cauzate.
XII. Încetarea contractului
Contractul încetează la desființarea instalațiilor energetice, prin acordul părților sau în alte situații prevăzute de lege.
XIII. Litigii
Eventualele litigii se vor soluționa pe cale amiabilă, iar în caz contrar, de către instanțele judecătorești competente.
XIV. Dispoziții finale
Prezentul contract constituie anexă la HCL nr.15/30.03.2026 și se completează cu prevederile legislației în vigoare, fiind parte integrantă din documentația investiției

Semnături
U.A.T. Horoatu Crasnei
Primar,
Mirișan Marian

Reprezentant
________________

